Aquest Dictamen té per objecte el Projecte de decret d'aprovació del Reglament de campaments juvenils.
El Projecte consta d'un preàmbul, un article únic, una disposició addicional, quatre disposicions transitòries, una disposició derogatòria, i dues disposicions finals.
En el preàmbul s'assenyala el marc legal en què s'insereix la norma projectada i les finalitats: d'una banda, actualitzar la normativa vigent 'la qual cosa passa per atendre la demanda de creació d'una xarxa d'instal·lacions adequades a les necessitats pedagògiques de les acampades juvenils, permetre la pernoctació en mòduls o pavellons rígids, aplicar plenament la normativa vigent sobre prevenció d'incendis forestals' i determinar les condicions tècniques dels campaments per tal d'oferir equipaments i serveis adequats a les activitats desenvolupades.
D'una altra, adaptar la normativa vigent al Decret legislatiu 3/2010, de 5 d'octubre, per a l'adequació de normes amb rang de llei a la Directiva 2006/123/CE.
L'article únic aprova el Reglament de campaments juvenils.
La disposició addicional introdueix l'ús de mitjans electrònics.
Les quatre disposicions transitòries regulen l'adequació de les condicions tècniques al Reglament; la presentació de la comunicació prèvia per part de titulars d'espais ja existents on es poden dur a terme campaments; les normes aplicables a les comunicacions prèvies presentades abans de l'entrada en vigor el Reglament, i l'ús del portal eaCat.
La disposició derogatòria es refereix al Decret 276/1994, de 14 d'octubre, d'aprovació del Reglament d'instal·lacions destinades a activitats de lleure amb infants i joves.
I la disposició final primera preveu la prohibició de fer focs de camp fins al desplegament del Reglament, i la segona determina l'entrada en vigor de la norma transcorregut un mes des de la publicació al Diari Oficial de la Generalitat de Catalunya.
El Reglament consta de trenta-set articles estructurats en quatre títols.
El títol I (art. 1 i 2) conté l'objecte i les definicions.
El títol II (art. 3 a 7) està dedicat a les administracions públiques competents en matèria de campaments juvenils.
El títol III (art. 8 a 30), que regula els requisits i les obligacions que han de complir les persones titulars dels campaments juvenils, se subdivideix en quatre capítols: règim de comunicació prèvia i declaració responsable, Xarxa catalana d'instal·lacions juvenils, requisits generals de funcionament i requisits de caràcter tècnic.
I el títol IV (art. 31 a 37) estableix la inspecció i el règim sancionador.
La Comissió Jurídica Assessora és competent per a emetre dictamen preceptiu respecte dels projectes de Reglament que es dictin per a desplegar lleis, segons disposa l'article 8.2.b) de la Llei 5/2005, de 2 de maig, de la Comissió Jurídica Assessora, com ara és el cas, en què el Projecte en qüestió es dicta en desplegament de la Llei 38/1991, de 30 de desembre, d'instal·lacions destinades a activitats amb infants i joves.
La matèria descrita en el fonament jurídic I està dictada a l'empara del títol competencial exclusiu previst en l'article 142 de l'Estatut d'autonomia de Catalunya.
En concret, en el de la lletra c) quan disposa que correspon a la Generalitat la competència exclusiva en matèria de joventut, que inclou, en tot cas: 'La regulació, la gestió, la intervenció i la policia administrativa d'activitats i instal·lacions destinades a la joventut.'
La Generalitat, per tant, té competència suficient per a dictar el present Projecte de decret.
I l'article 39.1 de la Llei 13/2008, de 5 de novembre, de la presidència de la Generalitat i del Govern estableix que 'Correspon al Govern la titularitat de la potestat reglamentària en l'exercici de les competències de la Generalitat'.
En aquest cas, a més, la disposició final de la Llei 38/1991 esmentada habilita el Govern de la Generalitat per a desplegar-la.
I l'article 4.1 precisa que 'El Govern ha d'establir per reglament les condicions tècniques que ha de complir cada tipus d'instal·lació per a garantir la seva funció educativa, la correcta prestació dels serveis que ofereix, la qualitat de vida i la seguretat dels usuaris i usuàries, i l'evitació de molèsties a terceres persones i d'efectes negatius per a l'entorn'.
El Govern, per tant, té habilitació suficient per a dictar el Projecte de decret.
La memòria general que exigeix l'article 64.1 de la Llei 26/2010, de 3 d'agost, de règim jurídic i de procediment de les administracions públiques de Catalunya, i que annexa el Projecte de decret, conté la justificació de la necessitat de la disposició i l'adequació als fins que es persegueixen; el marc normatiu en què s'insereix la norma; la relació de les disposicions afectades pel Projecte i la taula de vigències i de derogacions resultants; la competència de la Generalitat sobre la matèria; la relació de les persones a les quals s'ha de donar audiència 'tràmit que no s'obre, com es dirà' i la procedència de sotmetre l'expedient a informació pública, com així es fa.
La memòria d'avaluació d'impacte de les mesures proposades que s'ha d'annexar a la memòria general (article 64.1 de la Llei 26/2010) conté un informe d'impacte pressupostari, el qual indica que la norma projectada no produeix cap cost addicional.
També conté un informe d'impacte econòmic i social, un informe d'impacte normatiu i un informe d'impacte de gènere.
L'Institut Català de les Dones també ha elaborat aquest darrer informe sense formular-hi observacions.
Ambdues memòries s'han actualitzat en la darrera fase del procediment.
En vista de la manca de repercussió econòmica, la Direcció General de Pressupostos informa favorablement sobre el Projecte de decret.
En el tràmit de consulta interdepartamental i en el tràmit d'informació pública han participat els organismes i els ens que es detallen en els antecedents.
La Comissió de Govern Local de Catalunya i el Consell de Treball, Econòmic i Social han informat sobre el Projecte de decret.
Tal com és preceptiu d'acord amb l'article 64.5 de la Llei 26/2010, l'expedient conté la relació de les observacions i les al·legacions formulades en els tràmits anteriors i les raons que han dut a estimar-les o desestimar-les.
D'acord amb el que estableix l'article 65 de la Llei 26/2010, l'advocat en cap del Departament de Benestar i Família va emetre l'informe jurídic definitiu, en aquest cas favorable, sobre la tramitació i el contingut del Projecte normatiu.
Clou l'expedient el certificat del secretari del Consell Tècnic segons el qual en la sessió de 9 d'abril va quedar vista la iniciativa SIG13BSF045.
Respecte d'aquest procediment, la Comissió Jurídica Assessora ha de formular les observacions següents:
a) No s'han incorporat a l'expedient els escrits d'observacions formulats en el tràmit de consulta interdepartamental per la Direcció General de Serveis Consultius i Coordinació Jurídica del Departament de la Presidència; l'Oficina del Govern; l'Àrea d'Accessibilitat i Supressió de Barreres de l'ICASS; l'Oficina de Gestió Empresarial del Departament d'Empresa i Ocupació; el Departament d'Interior; el Departament de Salut, i el Departament de Territori i Sostenibilitat.
Tampoc no s'han incorporat els escrits d'al·legacions formulats en el tràmit d'informació pública per les entitats Associació de Cases de Colònies i Albergs de Catalunya i la Fundació Catalana de l'Esplai.
Aquesta Comissió s'ha pronunciat sobre la necessitat que, conforme a l'article 27.1 del Decret 69/2006, de '11 d'abril, d'aprovació del Reglament d'organització i funcionament de la Comissió Jurídica Assessora, els expedients que es trametin a aquest organisme consultiu per a emetre'n dictamen siguin íntegres (entre d'altres, els dictàmens 287/07, 26/08, 89/08, 305/08, 133/09 i 213/10), per tal de poder fer una valoració concreta i completa del Projecte.
b) El Projecte s'ha sotmès a informació pública, però no al tràmit d'audiència, malgrat que no es tracta ni del supòsit previst en l'article 67.6 de la Llei 26/2010 (norma organitzativa), ni s'han acreditat raons greus d'interès públic d'acord amb l'article 67.2 de la mateixa Llei.
L'omissió d'aquest tràmit es justifica en la memòria general: 'l'inici de tramitació del Projecte de decret d'aprovació del Reglament de campaments juvenils suposa la culminació d'un llarg procés de redacció d'aquest Reglament, en el qual han participat un gran nombre d'agents socials i d'entitats del sector, amb l'objectiu de clarificar els aspectes tècnics i administratius que havien de complir els campaments juvenils.
Així mateix, al llarg del mes d'octubre de 2011, la Direcció General de Joventut va dur a terme un seguit de jornades de divulgació de les novetats legals en l'àmbit de les instal·lacions destinades a activitats amb infants i joves [...] adreçades als consells comarcals [...], i algunes de les reflexions que s'hi van produir han quedat també recollides en el Reglament.'
Aquesta justificació, però, no és causa que integri cap de les excepcions previstes en l'article 67 de la Llei 26/2010.
D'altra banda, en desconèixer concretament quines són les entitats representatives que han participat en les activitats informatives prèvies a l'elaboració del Projecte, activitats que no són equiparables amb el tràmit d'audiència, aquesta Comissió Jurídica Assessora no pot valorar si, almenys d'una manera indirecta, la participació es pot haver canalitzat a través el Consell de Treball, Econòmic i Social o la Comissió de Govern Local.
Aquesta és una qüestió que només pot valorar l'Administració coneixedora de quines són les entitats informades, i que s'haurien hagut de mencionar en l'expedient; de manera que aquesta Comissió no té elements suficients per a pronunciar-se sobre l'adequació a la legalitat de la no-obertura d'aquest tràmit d'audiència, la qual, per a certa jurisprudència, pot tenir conseqüències judicials.
c) En compliment de l'article 139 del Text refós de la Llei municipal i de règim local, la Comissió de Govern Local ha emès informe.
El secretari de la Comissió (pàgina 163 de l'expedient) ha certificat que, en la sessió realitzada el dia 18 de març de 2013, es va informar favorablement sobre el Projecte de decret i que l'acord es va adoptar per consens entre els representants de l'Administració de la Generalitat i de les organitzacions associatives de les entitats locals presents a la sessió.
No obstant això, en els dictàmens 180/10, 327/10 i 116/11, entre d'altres, la Comissió Jurídica Assessora s'ha pronunciat en el sentit que 'aquesta certificació [...] és insuficient, i que, per tal de considerar acomplerta satisfactòriament la funció d'informe que la llei atribueix a la Comissió de Govern Local, cal aportar l'informe o el text íntegre de l'acta de la sessió, en la qual es recullin els assistents i les opinions expressades en relació amb el projecte de norma debatut'.
Per tant, cal recordar, una vegada més, la importància que s'adjuntin les actes de les sessions de la referida Comissió de Govern Local, ja que amb aquestes el Govern pot conèixer amb major precisió els aspectes debatuts i tenir més elements de judici a l'hora de prendre la decisió corresponent.
L'expedient, per tant, cal que es valori i completi en els aspectes assenyalats.
La norma projectada té per objecte actualitzar la regulació sobre campaments juvenils fins ara continguda en alguns preceptes del Decret 276/1994, de 14 d'octubre, d'aprovació del Reglament d'instal·lacions destinades a activitats de lleure amb infants i joves, que la disposició transitòria cinquena del Decret 140/2003, de 10 de juny, va mantenir vigents, segons indica la mateixa disposició transitòria ('mentre no entri en vigència el reglament que regularà específicament els campaments juvenils').
Consegüentment, el Projecte deroga el Decret 276/1994.
D'altra banda, la norma projectada adapta la regulació de la Llei 38/1991, de 30 de desembre, d'instal·lacions destinades a activitats amb infants i joves, a la modificació operada pel Decret legislatiu 3/2010, de 5 d'octubre, per a l'adequació de normes amb rang de llei a la Directiva 2006/123/CE, el qual, en la regulació dels requisits de funcionament d'aquests centres, va substituir el règim d'autorització pel règim de comunicació prèvia acompanyat de declaració responsable.
Així mateix, el Projecte actualitza els requisits exigits en les previsions establertes en altres normes sectorials d'aplicació, com ara la Llei catalana 20/2009, de 4 de desembre, de prevenció i control ambiental de les activitats; el Decret legislatiu 1/2010, de 22 de febrer, pel qual s'aprova el Text refós de la Llei d'urbanisme; el Decret legislatiu 1/2009, de 21 de juliol, pel qual s'aprova el Text refós de la Llei reguladora de residus; el Reial decret 849/1996, de '11 d'abril, mitjançant el qual s'aprova el Reglament del domini públic hidràulic, i el Reial decret 3484/2000, de 29 de desembre, pel qual s'estableixen les normes d'higiene per a l'elaboració, distribució i comerç de menjars preparats.
D'acord amb l'anterior marc normatiu es formulen les observacions següents:
Convindria, d'una banda, esmentar el títol competencial des del qual es dicta la norma; d'una altra, es podria referenciar d'una manera correcta el Decret 276/1994, de 14 d'octubre, d'aprovació del Reglament d'instal·lacions destinades a activitats de lleure amb infants i joves.
A més, l'expressió 'vist el dictamen de la Comissió Jurídica Assessora' no és l'adient d'acord amb la normativa vigent.
Atès que no es formulen observacions essencials, i d'acord amb l'article 13.2 de la Llei 5/2005, reguladora de la Comissió Jurídica Assessora, s'ha de consignar que el decret es promulga 'd'acord amb el dictamen de la Comissió Jurídica Assessora'.
La definició de campament juvenil amplia la de la Llei 38/1991: s'afegeix que es tracta d'instal·lacions permanents situades en un terreny convenientment delimitat i dotat d'uns equipaments bàsics la major part dels quals poden ser desmuntables (apartat 1).
Les altres definicions que preveu aquest precepte no figuren en la Llei (apartats 2 a 4).
Aquestes precisions, però, formen part de l'abast de la potestat reglamentària que delimita l'article 4.1 esmentat de la Llei.
Tanmateix, convindria clarificar l'apartat 4 en definir el titular d'un campament juvenil, quan diu que és 'qui l'explota comercialment sota els principis d'unitat empresarial o que el gestiona sense ànim de lucre'.
Aquest aclariment seria necessari perquè no queda clar quin és el significat del principi 'd'unitat empresarial', i caldria explicar-lo en comptes de fer-hi una simple referència.
Aquest precepte desplega les previsions dels articles 8 bis i 9 de la Llei 38/1991.
D'acord amb la lletra a) de l'apartat 1, l'Administració local ha d'informar sobre les dades consignades en les comunicacions prèvies que hagin rebut al Registre en el termini de 10 dies des de la seva recepció; i la lletra b) estableix que correspon a l'Administració local proposar al departament competent en matèria de joventut la inscripció de les comunicacions prèvies en el Registre en el termini de 20 dies des de la recepció de les comunicacions esmentades.
A més, l'apartat 4 d'aquest mateix article preveu que correspon al departament competent en matèria de joventut la inscripció de les comunicacions prèvies en el Registre en el termini de 10 dies des de la recepció de la proposta d'inscripció.
El redactat i la lectura conjunta d'aquests preceptes planteja diverses qüestions.
En primer lloc, en la mesura que, d'acord amb l'article 8 bis de la Llei 38/1991, correspon a l'Administració de la Generalitat la gestió del Registre d'instal·lacions destinades a activitats amb infants i joves, la referència al 'Registre' de la lletra a) no pot ser al Registre esmentat (que sí que és el de la lletra b)) perquè contravindria la Llei.
Possiblement la lletra a) s'estigui referint al registre general de l'entitat local, però, en tot cas, cal precisar de quin registre es tracta.
En segon lloc, no s'entén per què es diferencien dos terminis 'els de les lletres a) i b)' i dues actuacions diferents 'informar de les dades i proposar la inscripció', quan amb un termini únic i una actuació única 'presentar proposta de registre de les comunicacions al departament' sembla que fóra suficient.
Almenys, no es troba cap justificació al llarg de l'expedient per a aquest desdoblament.
Aquesta Comissió proposa, en conseqüència, que s'unifiquin les lletres a) i b) de l'apartat 1 i que s'estableixi un únic termini per a proposar al departament competent que inscrigui les comunicacions prèvies en el Registre.
En tercer lloc, malgrat que no es diu, i potser fóra adient fer-ho, s'ha d'entendre que la inscripció registral no té efectes habilitants de l'activitat, segons es desprèn de l'article 36.2 de la Llei 26/2010.
Finalment, en l'apartat 4 es podria especificar el termini en què les inscripcions s'han de notificar a les persones titulars de les instal·lacions i a les administracions receptores de les comunicacions prèvies.
Regula el règim de comunicació prèvia i de declaració responsable, d'acord amb l'article 3 de la Llei 38/1991.
Es valora positivament que l'apartat 7 d'aquest article concreti quines omissions o inexactituds de dades contingudes en les comunicacions prèvies s'han de considerar essencials, tal com la Comissió Jurídica Assessora ha recomanat, entre d'altres, en els dictàmens 187/11, 12/12 i 73/12.
Preveu que els campaments juvenils amb capacitat igual o superior a 50 places puguin ser ocupats, mentre la demanda per part de grups d'infants i joves ho permeti, per grups d'adults i de famílies amb infants i joves, amb un nombre mínim de 20 persones i sempre que el tipus d'activitat que hi desenvolupin, per les seves característiques o pel seu interès social, ho justifiqui.
Aquesta previsió, però, introduïda arran d'una al·legació, no ha estat degudament valorada en l'expedient.
En aquest sentit, no es raona per què hi ha d'haver un nombre mínim de 20 persones; ni tampoc no s'especifica quins són els tipus d'activitats a realitzar que justificarien la presència d'adults i famílies.
La motivació en l'expedient d'aquesta previsió resulta necessària, atès que l'article 2.1.d) de la Llei 38/1991, com el mateix article 14.1 del Projecte indica, especifica que són usuaris dels campaments juvenils els grups d'infants i els joves.
En la mesura en què no compti amb un suport legal específic, s'hauria de preveure que la facultat de rescissió i les causes s'han d'especificar en el contracte, i així s'hauria de disposar en aquest article.
A més, el precepte podria ser més precís si l'expressió 'les normes lògiques' fos substituïda per 'les normes bàsiques'.
De la mateixa manera que es fixa la ràtio persones/vàters, caldria fixar la ràtio persones/rentamans i persones/dutxes, atès el que estableix l'article 4.2 de la Llei 38/1991: 'Les instal·lacions han de garantir les condicions mínimes necessàries d'higiene i seguretat que exigeix la normativa aplicable i han de complir la normativa sobre mesures preventives en relació amb substàncies que poden generar dependència i sobre supressió de barreres arquitectòniques i d'accessibilitat'.
Precisament, és en la norma reglamentària on s'han d'establir aquestes condicions mínimes i les ràtios esmentades.
Aquest article permet, en els campaments juvenils, la pernoctació en els mòduls d'allotjament definits en l'article 2.3 sempre que la capacitat d'aquests mòduls no superi en el conjunt el 25 % de la capacitat total del campament.
La justificació d'aquesta previsió sí que s'ha inclòs en el preàmbul i en la memòria general.
És incorrecta la referència que s'efectua a l'article 32.1 del Reglament, per tal com aquest article no conté cap apartat primer.
L'incís 'sens perjudici de les facultats que preveuen els apartats anteriors, l'òrgan competent en matèria de joventut pot acordar la incoació del procediment sancionador [']' hauria de constituir un nou apartat, el tercer; i els actuals 35.3 i 35.4 passarien a ser el 35.4 i 35.5, respectivament.
D'altra banda, la norma atorga el termini d'un mes per a regularitzar la situació i presentar-hi al·legacions.
Aquesta previsió, l'atorgament d'aquest termini, no està expressament previst en l'article 38.1 de la Llei 26/2010, i l'Administració no ha justificat en l'expedient els motius que porten a concedir-lo.
Hauria convingut haver-los especificat.
Probablement, la referència a l'article 37 hauria de ser a l'article 36.
l) Aquesta Comissió Jurídica Assessora proposa que es revisin els preceptes que fan referència al portal 'eaCat', ja que, previsiblement, en breu, s'ha d'aprovar el decret pel qual es crea la Seu electrònica de l'Administració de la Generalitat.
Un cop considerades les observacions formulades en aquest Dictamen, es pot elevar al Govern el Projecte de decret d'aprovació del Reglament de campaments juvenils.